**NACIONALINĖ ŠVIETIMO AGENTŪRA**

VILNIAUS ŽYGIMANTO AUGUSTO PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-12-28 Nr. A-40

Vilnius

**ĮVADAS**

**Vizito laikas** – 2021 m. lapkričio 22–26 d.

**Išorinio vertinimo tikslas** – kryptingo įtraukiojo ugdymo įgyvendinimo mokykloje vertinimas.

Vertinimo metu Vilniaus Žygimanto Augusto pagrindinėje mokykloje stebėta 50 veiklų: pamokos, neformaliojo vaikų švietimo užsiėmimai, konsultacijos. Vizito metu gilintasi į mokinių ir mokytojų veiklą pamokose, mokyklos vadovų ir personalo darbą. Vertintojai kalbėjosi su mokinių bei jų tėvų atstovais, mokytojais, Metodinės tarybos, Vaiko gerovės komisijos nariais (toliau – VGK), pagalbos mokiniui specialistais, mokyklos vadovais. Vertinimo metu vadovautasi Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais ir šiai temai nustatytais klausimais.

Vertintojai analizavo mokyklos veiklos, mokinių pažangos ir pasiekimų fiksavimo dokumentus. Išvadoms pagrįsti naudotasi Nacionalinės švietimo agentūros (toliau – NŠA) pateikta informacija, Švietimo valdymo informacinėje sistemoje (toliau – ŠVIS) skelbiamais mokyklos duomenimis, NŠA vykdytu Mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimu. Remiantis minėtais duomenimis ir surinkta informacija, buvo suformuluoti ir mokyklai paskelbti stiprieji ir tobulintini mokyklos veiklos aspektai, turintys įtakos įtraukiojo ugdymo įgyvendinimo kryptingumui mokykloje.

Vertintojų komanda dėkoja mokyklos direktorei Daliai Paunksnei ir visai mokyklos bendruomenei už rūpestį ir bendradarbiavimą.

**I. MOKYKLOS KONTEKSTAS**

Žygimanto Augusto pagrindinės mokyklos (toliau – mokykla) veiklos pradžia – 1982 m. rugsėjo 1 d. 1999 m. mokyklai suteiktas Žygimanto Augusto vardas; 2002 m. – reorganizuota iš vidurinės į pagrindinę. Pagrindinė mokyklos paskirtis – bendrosios paskirties mokykla, kita paskirtis – intelekto sutrikimų turintiems mokiniams skirta mokykla.

Mokykla įsikūrusi Vilniaus miesto Šeškinės mikrorajone. Į ją mokiniams ir jų tėvams patogu atvykti ir asmeniniu, ir miesto transportu iš įvairių miesto vietų. Mokinių skaičius mokykloje pastaruoju metu nežymiai augo, nors 2021 m. rudenį sumažėjo beveik viena klase. Mokyklos teigimu, priežastys gali būti naujos (Gabijos) progimnazijos atidarymas netoliese, mokinių tėvų pasirinkimas leisti vaikus mokytis vis populiarėjančiose privačiose mokyklose ir kt.

**Mokinių skaičius**

|  |  |  |  |
| --- | --- | --- | --- |
| Mokslo metai | Klasių komplektų skaičius | Mokinių skaičius | Mokinių, turinčių specialiųjų ugdymosi poreikių, skaičius |
| Labai didelių  | Didelių  | Vidutinių  | Nedidelių  |
| 2019–2020 | 31 | 766 | 2 | 20 | 27 | 80 |
| 2020–2021 | 32 | 757 | 3 | 18 | 28 | 96 |
| 2021–2022 | 31 | 738 | 3 | 26 | 28 | 97 |

2021–2022 m. m. mokykloje suformuota dešimt 1–4 klasių ir 19 5–8 klasių komplektų. Juos moko 59 pedagogai (25 proc. jų yra 60 metų ir vyresni, 4 – virš 65 metų). Mokykloje dirba visos sudėties švietimo pagalbos specialistų komanda: psichologė, dvi socialinės pedagogės, logopedė, specialioji pedagogė, keturios mokytojo padėjėjos. Išorinio vertinimo metu sirgo logopedė ir specialioji pedagogė, todėl jų veikla nevertinta. Be to, sirgo 7 pedagogai, jų pamokas vedė kiti mokytojai, buvo keičiamas pamokų tvarkaraštis (nevyko pirmos ir paskutinės pamokos), laikinai priimtas istorijos pamokas vedantis darbuotojas.

Nuo mokyklos įsteigimo komplektuojama specialioji (lavinamoji) klasė asmenims, turintiems kompleksinių negalių, kurių derinio dalis yra intelekto sutrikimas. Šiais mokslo metais jungtinėje specialiojoje 7/9 klasėje mokosi 6 mokiniai, o jungtinėje lavinamojoje 6/7/8/8 – 5 mokiniai. Šiose klasėse dirba po vieną specialųjį pedagogą ir mokytojo padėjėją. Minėtos klasės turi atskirą savo korpuso dalį. Kartu su visos mokyklos mokiniais naudojasi valgyklos paslaugomis, dalyvauja įvairiuose renginiuose (daugiausia su pradinio ugdymo programos mokiniais), vyksta į ekskursijas.

Pastaraisiais metais vyko mokyklos vadovų kaita. Mokyklos direktoriui išėjus iš darbo, pavaduotoja ugdymui beveik metus laikinai ėjo direktoriaus pareigas, o nuo 2021 m. gegužės mėnesio, laimėjusi konkursą, direktoriaus pareigas eina buvusi Pagrindinio ugdymo skyriaus vedėja Dalia Paunksnė.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos aspektai**

1. Prasminga mokyklos tinklaveika, siekiant įtraukiojo ugdymo (1.6 – 3 lygis).
2. Švietimo pagalbos specialistų ir mokytojo padėjėjų veikla, planuojant ir įgyvendinant ugdymo procesą (2.1.5 – 2 lygis).
3. Motyvuojantis visų mokinių įsitraukimas į mokymosi procesą pamokoje (2.2.1 – 2 lygis).
4. Įtraukios kultūros kūrimas (2.2.4 – 2 lygis, nurodytas aspektas – 3 lygis).
5. Pažangą skatinantis grįžtamasis ryšys (2.3.2 – 2 lygis, nurodytas aspektas – 3 lygis).

**Tobulintini mokyklos veiklos aspektai**

1. Veiklos kryptingumas, kuriant įtraukiojo ugdymo politiką (1.1.2 – 2 lygis).
2. Bendradarbiavimo kultūra, diegiant vertybines įtraukiojo ugdymo nuostatas (1.4.1 – 2 lygis).
3. Mokytojų atkaklumas ir nuoseklumas, siekiant nuolatinio profesinio tobulėjimo (1.8.2 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Mokykla įsivertinimą vykdo vadovaudamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016 m.). Direktorės teigimu, mokyklos bendruomenę, ypač vadovus, domina mokinių ir jų tėvų požiūris į tuos pačius procesus ar įvykius, pamokos aspektus ir panaši dinamika, todėl stebimi ir kaupiami duomenys nuo 2017 metų. Mokyklos įsivertinimo metu nustatytos svarbiausios veiklos ar veiklos aspektai per pastaruosius 2 metus, turėję reikšmingą poveikį mokyklos veiklos kokybei ir geresniems mokinių pasiekimams, yra ugdymo tikslai (2.1.1). Stebimas įvairių planų sudarymo pagrįstumas ir dermė, t. y. veiklos, užduoties tikslai derinami su kompetencijų ir mokinio asmenybės ugdymo tikslais, trumpalaikiai tikslai – su ilgalaikiais (metų, programos) tikslais, mokyklos ugdymo tikslai – su savivaldybės ir nacionaliniais švietimo tikslais. Daugėja darbuotojų, kurie imasi veiklos tikslus koreguoti kintant mokinio, klasės, mokyklos ir jos aplinkos poreikiams. 2019–2020 m. m. pabaigoje pastebimai išaugo mokinių mokymosi kokybė, t. y. nuo 66 proc. iki 76 proc. (tai reiškia, kad 77 proc. mokinių mokėsi pagrindiniu lygiu). 5–8 klasėse padidėjo mokinių, kurie mokėsi aukštesniuoju lygiu, skaičius – nuo 53 iki 69. Be to, 5–8 klasėse neliko mokinių, kurie mokslo metus baigė nepatenkinamai. Mokinių tėvų apklausos duomenimis, tėvai savo vaiko galimybę per pamokas pasirinkti užduotis pagal savo gebėjimus vertino kaip stiprėjantį mokyklos veiklos aspektą, t. y. rodiklio vertė per vienus metus išaugo nuo 2,2 iki 2,4. Tačiau, tikėtina, nebuvo konkrečių susitarimų ir įsipareigojimo mokytojų bendruomenėje dėl ugdymosi organizavimo diferencijavimo, nebuvo užtikrinama ugdymosi organizavimo diferencijavimo įgyvendinimo kontrolė, nes vertinimo savaitę tik pavienėse pamokose atsižvelgta į mokinių skirtybes (ugdymosi poreikius, interesus, gebėjimus), neskirta pakankamo dėmesio ir veiklos bei mokymosi tempas atskiriems mokiniams arba jų grupėms nebuvo diferencijuojamas, mokymasis nebuvo suasmeninamas.

Be minėtos įsivertinimo metodikos, mokykla 2018–2019 m. m. pradėjo matuoti NPS (*Net Promoter Score*) veiklos kokybės rezultatus trijose srityse: darbuotojų, mokinių ir tėvų.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 2 lygis | Perspektyva ir bendruomenės susitarimai įgyvendinant įtraukųjį ugdymą vidutiniški.Vizijos bendrumas neblogas.* Mokykla strateginį planą kūrė prieš ketverius metus. 2018*–*2022 metų mokyklos strategijoje aiškių susitarimų dėl kryptingo įtraukiojo ugdymo įgyvendinimo nepastebėta.
* Nors Vilniaus Žygimanto Augusto pagrindinės mokyklos 2021–2022 ir 2022–2023 mokslo metų pradinio (1–4 klasių) ir pagrindinio (5–8 klasių), pagrindinio individualizuotų (5–10 klasių) ugdymo programų plane (toliau – Ugdymo planas) nurodoma, kad mokyklos bendruomenėje susitarta dėl šiuolaikinės mokyklos vizijos, kurios bus siekiama 2021*–*2023 metais, vertinimo metu nustatyta, kad į naujus susitarimus bendruomenė įsitraukia nepakankamai aktyviai, tai daugiau susiję su naujų vadovų siekiais dėl ateities.

Veiklos kryptingumas ir sprendimų pagrįstumas neišskirtinis.Pastebėta, kad:* pasikeitus vadovams, dar pakankamai aiškiai nesusitarta dėl mokyklos veiklos planavimo strategijos;
* nuo 2021-09-01 pasikeitus elektroninio dienyno paslaugos teikėjui, neplanuojama mėnesio veikla, o mokyklos 2021 m. veiklos strateginių tikslų ir uždavinių bei jų įgyvendinimo priemonių planas 2021 metams abstraktus;
* minėtame plane numatyta, kad *„visų mokomųjų dalykų mokytojai diferencijuos, individualizuos ir suasmenins ugdymo(si) turinį mokiniams bent 1/3 savo dalyko pamokų per mėnesį*“, vertintojai tai stebėjo 5 iš 50 pamokų. Mokyklos vadovų teigimu, mokykloje susitarta tik dėl namų darbų diferencijavimo;
* pradėtas kurti, bet dėl epidemiologinės situacijos nebaigtas gabių mokinių ugdymo aprašas.

Nors parengta Profesinio mokymosi (kvalifikacijos tobulinimo) programa iki 2022 metų, tačiau pokalbių su Metodine taryba ir vadovais metu nustatyta, kad mokytojai daugiau linkę dirbti taip, kaip įpratę, trūksta bendradarbiavimo įgūdžių (nesidalijama gerąja patirtimi „kolega – kolegai“), ne visada pasitikima vadovų teikiamais pokyčiais. Mokykloje mokymų apie įtraukiojo ugdymo įgyvendinimą nevyko.Optimalus išteklių paskirstymas vidutiniškas.* Mokykla 2021*–*2022 m. m. įrengė sensorinį mokymosi kambarį (sudarytos sąlygos vienu metu būti 6 mokiniams), kuriame dirba, konsultacijas veda švietimo pagalbos specialistai, mokytojai, mokytojo padėjėjos. Daugiausia kambariu naudojasi specialiosios ir lavinamosios klasės mokiniai, tačiau esant būtinybei tvarkaraštis keičiamas. Taip pat įsigyti pasunkinti apklotai, liemenės ir kitos sensomotorinės edukacinės priemonės.
* Mokykla turi dvi sporto sales, renovuotą stadioną, choreografijos salę, todėl gali skirti dėmesio veikloms, skirtoms optimaliam mokinių fiziniam aktyvumui palaikyti. Tačiau norint, kad mokykla fiziškai būtų pritaikyta kuo įvairesnius ugdymosi poreikius turintiems mokiniams, būtina įrengti liftą, kabinetuose reikia remonto ir atnaujinti baldus.
* Mokykla įsigijo naujų išmaniųjų lentų, didžiojoje kabinetų dalyje sumontuotos vaizdo, garso priemonės, kompiuteriai, tačiau vertinimo savaitę šią techniką naudojo maža dalis pedagogų.
* Švietimo pagalbos specialistai turi atskiras darbo vietas, yra aprūpinti bazinėmis darbo priemonėmis.
* Įgyvendintas projektas „Vilniaus Žygimanto Augusto pagrindinės mokyklos efektyvumo didinimas“ Nr. 09.1.3–CPVA–R–724–01–0010, kurio metu modernizuotos mokyklos koridorių ir fojė erdvės, taip pat įkurta mokinių poilsiui skirta erdvė.

**Surinkti ir išanalizuoti duomenys leidžia teigti, kad mokyklos priimamų sprendimų įtraukiojo ugdymo klausimais pagrįstumas yra vidutiniškas. Mokyklos vizija nepakankamai orientuota į „mokyklos visiems“ nuostatas. Į veiklos tobulinimo sprendimų priėmimą, jų planavimą ir įgyvendinimą įsitraukia ne visi bendruomenės nariai. Materialiųjų išteklių panaudojimas nelankstus, trūksta kūrybiškumo.** |
| 1.2. Lyderystė, 2 lygis | Lyderystė vidutiniška.Lyderystė mokymuisi neišskirtinė.* Mokykloje, vadovų teigimu, kuriama lyderystei palanki kultūra, vyrauja bendras pedagoginių darbuotojų požiūris, susitarta, kas yra gera pamoka, įsigyta naujų mokymo priemonių, tačiau vertinimo metu pastebėta, kad susitarimams pritaria ne visi bendruomenės narai. Nors vadovai palaiko profesinį įsivertinimą ir refleksiją, Metodinės tarybos nariai išsakė nuostatą, kad jiems to nereikia.
* Mokyklos direktorė telkia tėvus, mokyklos partnerius, mokytojus pokyčiams bei inovacijoms ugdymo srityje.
* Vadovų iniciatyva kuriamos įvairios grupės susitarimams parengti. Vykdomas projektas „Renkuosi mokyti“, kurio metu diskutuojama apie kiekvieno mokinio individualią pažangą, tariamasi, kaip padėti mokiniui tobulėti stebint jo individualią pažangą.
* Mokykloje yra mokytojų, švietimo pagalbos specialistų, kurie galėtų skleisti gerąją patirtį apie įtraukiojo ugdymo praktiką mokykloje.

**Vertintojų surinkti ir išanalizuoti duomenys leidžia teigti, kad lyderiai nesistemingai telkia bendruomenę įtraukiojo ugdymo visiems sampratos link.** |
| 1.3. Mokyklos savivalda, 2 lygis | Mokyklos savivalda neišskirtinė. Skaidrumas ir atvirumas bei sprendimų pagrįstumas ir veiksmingumas neblogas.* Mokykloje veikia šios savivaldos grupės: Mokyklos taryba, Mokytojų taryba, Metodinė taryba, klasių mokinių tėvų savivalda, Darbo taryba.
* Pastebėta, kad į savivaldos veiklą neįtraukti mokiniai. Aktyvūs mokiniai yra susibūrę, jų veikla organizuojama per nefomaliojo vaikų švietimo veiklą, daugiausia apsiribojama renginių organizavimu.
* Direktorės teigimu, savivalda seniau buvo labiau formali. Šiuo metu siekiama, kad savivaldos institucijos taptų realiai veikiančios. Susitikimo su tėvų aktyvu metu pastebėta, kad naujai išrinkta Mokyklos taryba turi didelių ambicijų, palaiko direktorę įgyvendinant pokyčius.

**Surinkti ir išanalizuoti duomenys leidžia teigti, kad mokyklos savivalda nepakankamai įsitraukusi į mokyklos valdymo procesus.** |
| 1.4. Veikimas kartu, 2 lygis | Veikimas kartu neišskirtinis.Bendradarbiavimo kultūra nebloga.* Mokyklos dokumentacijoje užfiksuota sėkmingų patirčių, prisidedančių prie mokinių pasiekimų, pavyzdžių: trišalių pokalbių organizavimas, VGK posėdžiuose priimami sprendimai konsultuoti ir mokyti pedagogus imtis kitų taktikų ir veiksmų, siekiant mokinių elgesio pokyčių, o ne taikyti tuos pačius metodus ir praktikas, bet tikėtis kito rezultato. Tačiau pokalbių su VGK, pavaduotoja, direktore metu išryškėjo, kad dalis pedagogų nenori bendradarbiauti ir dalytis patirtimi, prisidedančia prie mokinių įvairovės pažinimo ir pasiekimų.
* Mokyklos ugdymo plane numatytas pagalbos teikimas įvairių poreikių vaikams, akcentuojama, kad pagalba organizuojama planingai, numatomos konkrečios įgyvendinimo priemonės, sistemingai atliekama vykdomų priemonių poveikio analizė. Tačiau, stebint veiklas ir kalbantis su bendruomenės nariais, išorės vertintojai nustatė, kad trūksta susitarimų laikymosi, mokytojai nenoriai bendradarbiauja, linkę dirbti individualiai ir problemas spręsti patys. Bendruomenė dar sunkiai priima specialistų pagalbą (tėvai nenoriai bendrauja su psichologe, pagalbos specialistais).

Kolegialus mokymasis.* Mokyklos pateiktoje pirminėje informacijoje teigiama, kad „*mokytojų pasirengimas, įsitraukimas bei motyvacija kurti vertingas mokymosi patirtis kiekvienam mokiniui yra nevienoda, todėl stebimi ugdymo netolygumai toje pačioje mokykloje / klasėje“*.
* Metodinė taryba susitikimo su vertintojais metu teigė*, kad „nepripažįsta kolegialaus mokymosi, nes tai buvo vadovų primesta“.*

**Surinkti ir išanalizuoti duomenys leidžia teigti, kad mokyklos personalo santykiai ir mokymasis nepakankamai geranoriški, pasigendama kolegialios pagalbos.**  |
| 1.5.Bendradarbiavimas su tėvais / globėjais, 2 lygis | Bendradarbiavimas su tėvais / globėjais patenkinamas. Pažinimas ir sąveika neišskirtinė. * Mokyklos dokumentuose numatyta, kad skatinamas įvairių mokyklos bendruomenės grupių bendradarbiavimas: mokinys – mokytojas, mokinys – švietimo pagalbos specialistas, mokytojas – mokinio tėvai. Išbandomas ir diegiamas trišalių pokalbių formatas, siekiant „įdarbinti“ ir „įprasminti“ kaupiamą informaciją apie mokinio mokymosi pažangą. Tačiau sėkmingi, trišalių pokalbių prasmingumą rodantys pavyzdžiai, lėmę mokinio mokymosi sėkmę ir turėję įtakos asmenybės ūgčiai, yra pavieniai.
* Apie mokyklos veiklą tėvai informuojami mokyklos interneto svetainėje, „Facebook“ paskyroje, elektroniniame dienyne („Tamo“), susirinkimų metu, daug bendraujama telefonu. Siekiant ugdymo kokybės, mokyklos strateginiame plane viena iš krypčių yra tėvų įsitraukimas ir bendradarbiavimas. Tėvai vertina mokyklos pastangas, tiki naująja direktore, nuo šių mokslo metų dalis tėvų dalyvauja mokymosi pažangos stebėjime – 5–6 klasių mokinių tėvai pildo TAPK dienoraštį.
* NŠA tyrimo duomenimis, 70 proc. tėvų pritaria teiginiams „*Tėvai mokykloje jaučiasi laukiami“,* „*Tėvai yra įtraukti į mokyklos gyvenimą“*. 45 proc. tėvų teigimu, „*mokykloje pakanka įvairesnių bendravimo su tėvais formų*“ (klubų, popiečių, bendrų žygių ir pan.). Iš pokalbių su pagalbos specialistais, VGK nariais fiksuojami pavieniai sėkmingo bendradarbiavimo atvejai gerinant fizinę ir psichinę mokinių sveikatą, jų socialumą.

Į(si)traukimas vidutiniškas. * „Tamo“ dienyne fiksuoti įrašai apie sistemingai vykstančius tėvų susirinkimus, kurių metu pristatomas ugdymo planas, aptariama 5 kl. mokinių adaptacija, ugdymas COVID-19 kontekste.
* Iš pokalbių su tėvų savivalda išaiškėjo, kad tėvams įsitraukimas svarbus, nes jie gali daugiau sužinoti apie vaiko pasiekimus, elgesį, veiklą ir padėti jam sėkmingiau mokytis. Tačiau pokalbių su bendruomene metu paaiškėjo, kad bendradarbiavimas su tėvais yra silpnoji grandis, ir tėvai retai įsitraukia į mokyklos veiklas vesdami pamokas, organizuodami renginius.
* Mokyklos internetinėje svetainėje fiksuotas vykęs renginys „Šok į tėvų klumpes 2021“, kuriame tėvai turėjo galimybę įsitraukti į fizines veiklas, tačiau ir mokytojai, ir mokinių tėvai pripažįsta, kad mokykloje trūksta įvairesnių bendravimo su tėvais formų.
* NŠA atlikto tyrimo duomenimis, 5–8 klasių mokinių teigimu, *„mokykloje trūksta įvairesnių bendravimo su tėvais formų“* (klubų, popiečių, bendrų žygių ir pan.). Pokalbyje tėvų atstovai pripažino, kad įtraukiant tėvus į mokyklos gyvenimą iniciatyvą rodo mokykla, minėjo, kad jie patys galėtų būti aktyvesni, ne tik laukti informacijos ir kvietimo iš mokytojų.
* Iš pokalbių su pagalbos specialistais ir Metodine taryba išaiškėjo, kad mokyklos gyvenime dažniau dalyvauja žemesniųjų klasių mokinių tėvai, dalis tėvų nesidomi vaikų pasiekimais, manydami, kad tai tik pedagogų rūpestis, dėl atsakomybės įgūdžių stokos nėra suinteresuoti tokiu bendradarbiavimu, kokio siekia mokykla.

**Iš pokalbių su bendruomenės nariais, dokumentų analizės vertintojai daro išvadą, kad bendradarbiavimas su tėvais / globėjais mokykloje iš dalies atliepia bendruomenės narių interesus, lūkesčius ir poreikius, kuriuos realizuodama mokyklos bendruomenė turės surasti naujų bendradarbiavimo formų. Taikomos tėvų į(si)traukimo į mokyklos veiklą formos iš dalies prisideda prie kiekvieno mokinio ugdymo(si) sėkmės.** |
| 1.6. Mokyklos tinklaveika, 3 lygis | Mokyklos tinklaveika tinkama.Atvirumas geras.* Pokalbių su bendruomenės nariais metu nustatyta, kad mokykla kuria ir palaiko prasmingus socialinius ryšius. Šeškinėje, be [Žygimanto Augusto pagrindinės mokykl](https://lt.wikipedia.org/wiki/Vilniaus_%C5%BDygimanto_Augusto_pagrindin%C4%97_mokykla)os, yra įsikūrę 8 darželiai, Šeškinės pradinė mokykla, Maironio progimnazija, Radvilų ir Žemynos bei Ozo gimnazijos, Sofijos Kovalevskajos progimnazija ir gimnazija (mokoma rusų kalba), „SOS vaikų kaimas“. Įstaigos organizuoja bendrus renginius (Draugystės žaidynes) mokiniams ir mokytojams.
* Teikdama pagalbą, mokykla naudojasi vidiniais ir išoriniais resursais, bendradarbiaujama su Šeškinės bendruomenių sąjunga, Vilniaus 6-uoju policijos komisariatu, Vaiko teisių apsaugos skyriumi, VšĮ „Vaikų linija“, Vilniaus PPT, Specialiosios pedagogikos ir psichologijos centru, NVO Paramos vaikams centru, VšĮ „Vaiko labui“, „SOS vaikų kaimu“, Palaimintojo Jurgio Matulaičio šeimos pagalbos centru. Bendradarbiavimas ir partnerystė dėl mokinio pažangos yra sėkminga. Mokykloje veikia dienos centras „Išmintingieji“.
* Socialiniai partneriai padeda įgyvendinti užsibrėžtus tikslus, kuriant įtraukiojo ugdymo kultūrą ir praktiką, bei teikia pagalbą. Mokykla dalyvauja Vilniaus švietimo pažangos centro projekte „Tikslinė pagalba mokykloms“. Mokykloje įgyvendinamas pokyčio projektas „Renkuosi mokyti“, kurio metu diegiama kiekvieno mokinio individualios pažangos stebėjimo, fiksavimo ir analizavimo tvarka (5–6 kl. mokinių grupėse vykdomas bandomasis pokyčio projekto diegimas). Bendradarbiaujama su VšĮ terapinio ugdymo centru „Aplink“, teikiančiu paslaugas vaikams, turintiems elgesio ir emocijų sutrikimų, teikiamos intensyvios psichosocialinės reabilitacijos paslaugos, vaikų atstovų pagal įstatymą konsultavimo, švietimo paslaugos.
* Bendradarbiaujant su VšĮ „Vaiko labui“, įgyvendinama programa „Obuolio draugai“. Taip pat mokykloje veikia švietimo pagalbos specialistų sukurta programa „Kamuolys“, skirta 1–8 ir specialiųjų bei lavinamosios klasių mokiniams, kuria siekiama ugdyti problemų sprendimo ir bendravimo įgūdžius.
* Analizuojant dokumentus ir iš pokalbių su mokiniais paaiškėjo, kad dažniausiai mokymasis ne mokykloje vyksta netradicinio ugdymo dienų metu, kurios suplanuotos ugdymo plane.
* Mokykla bendradarbiauja su senjoru centru, kalėdiniu laikotarpiu angelais puošia senjorų dienos centrą „Atgaja“. Pasitelkiant partnerius organizuojama jaunimo vasaros akademija „Gelbėk vaikus“. Tai patvirtina NŠA apklausos duomenys: teiginiui *„Vietos / mikrorajono bendruomenė yra aktyvi mokyklos gyvenime“* pritarė 55 proc. mokyklos mokytojų.

Prasmingumas paveikus.* Mokykla jaučia bendradarbiaujančių įstaigų pagalbą, naudojasi teikiamomis inovacijomis, siekdama kiekvieno mokinio pažangos, įsiklauso į profesionalų teikiamas rekomendacijas, stebi ir analizuoja naujos veiklos rezultatus.
* Prasminga mokyklos tinklaveika padeda kompleksiškai siekti užsibrėžtų tikslų. Mokykla dalijasi sėkmingu įtraukties pavyzdžiu švietimo įstaigoje, kai buvo organizuotas bendras specialiosios ir lavinamosios klasės projektas kartu su pradinio ugdymo mokiniais „Atrask Lietuvą“, bendrystės projektas „AŠ ir TU“, „Pinigėliai, pinigai – daug ką gali, tu žinai“.
* Mokiniams sudaromos prasmingos patyrimų galimybės, organizuojant projektines veiklas už mokyklos ribų, įtraukiant tėvus bei kitus partnerius: 5–8 kl. mokiniai vykdo tęstinį projektą „Knyga Žygimanto Augusto bibliotekai“, vyksta 2a kl. mokinių projektas „Knyga išjudina protą“, 1a kl. mokinių projektas „Siekiu turėti bibliotekos skaitytojo bilietą“. NŠA atlikto tyrimo duomenimis, 52 proc. mokytojų pritaria teiginiui *„Mūsų mokykloje kiekvienas vaikas atranda sritį, kurioje jam sekasi“.*
* Informacija apie mokyklos vykdomas veiklas, renginius, akcijas nuolat pateikiama interneto svetainėje, „Facebook“ paskyroje.

**Iš pokalbių su bendruomenės nariais, administracija, dokumentų analizės vertintojai daro išvadą, kad mokykla tinkamai pasirenka socialinius partnerius „mokyklai visiems“ kurti. Bendradarbiavimas su vietos bendruomene, socialiniais partneriais sudaro galimybes plėtoti formalųjį švietimą, ugdo individualius mokinių gebėjimus, sudaro tinkamas sąlygas jiems įsitraukti į mokymąsi.** |
| 1.7. Kompetencija, 2 lygis | Kompetencija patenkinama.Pozityvus profesionalumas neišskirtinis.* Išorinio vertinimo metu stebėtos daugiau į mokymo(si) paradigmą orientuotos (60 proc.) pamokos.
* Mokykloje dirba 14 mokytojų, 25 vyresnieji mokytojai, 10 mokytojų metodininkų, ekspertų mokykloje nėra. ŠVIS duomenimis, dauguma mokytojų, t. y. 40 iš 59 (67,8 proc.), turi 15 m. ir didesnį pedagoginio darbo stažą.
* Vizito metu daugumoje pamokų stebėtas pagarbus, etiškas mokytojų bendravimas ir įtraukios kultūros kūrimas. Vertintojai pamokose fiksavo gerą mikroklimatą, stebėjo pagarbius mokinių ir mokytojų santykius. Dažnai išeidami iš pamokos mokiniai dėkojo mokytojui, tačiau fiksuota atvejų, kai mokytojo ir mokinių dialogas pamokoje neįvyko.
* Mokyklos mokytojai išmano savo dėstomus dalykus, dalis domisi šiuolaikinio ugdymo kaitos tendencijomis, inovacijomis, bando jas taikyti savo darbe. Išanalizavus stebėtų pamokų protokolus, matyti, kad 26 proc. mokytojų organizavo šiuolaikines pamokas (visi mokiniai įsitraukę į aktyvų mokymąsi, sudaryta galimybė pasirinkti norimo sudėtingumo užduotis ir pan.), 34 proc. pamokų mokytojų bandė dirbti šiuolaikiškai, 40 proc. mokytojų organizavo tradicinę pamoką.
* Mokyklos pateiktos pirminės informacijos duomenimis, mokykla 2020–2021 m. m. mokėsi veikti kompleksiškai, t. y. siekti tikslų ir veiklų integralumo, bendruomenės nariams prisiimant atsakomybę už asmeninį indėlį į bendrą reikalą – sėkmingą, efektyviai veikiančią ir konkurencingą mokyklą. To mokyklos bendruomenė siekė stiprindama pedagogų gebėjimus spręsti konfliktines situacijas bei savarankiškai priimti sprendimus, reikalingus kiekvieno mokinio ugdymui nuolat kintančiomis sąlygomis. Mokėsi organizuoti darbuotojų socialinių emocinių kompetencijų ugdymą (konfliktų organizacijos viduje ir išorėje valdymas bei atsakingas sprendimų priėmimas).
* Analizuojant mokyklos veiklos kokybės įsivertinimo dokumentus, matyti, kad bendruomenė mokėsi diferencijuoti ir individualizuoti veiklą pamokose bei siekė pamokose tobulinti grįžtamąjį ryšį.

**Iš pokalbių su bendruomenės nariais, dokumentų analizės, ugdomosios veiklos stebėjimo metu surinktų duomenų vertintojai daro išvadą, kad daliai mokyklos mokytojų trūksta profesionalumo, mažai dėmesio skiriama kvalifikacijos tobulinimosi renginiuose įgytų kompetencijų analizei bei taikymui ugdymosi procese.** |
| 1.8. Nuolatinis profesinis tobulėjimas, 2 lygis | Nuolatinis profesinis tobulėjimas neišskirtinis.Reiklumas sau nesistemingas. * Bendruomenė profesinį tobulėjimą planuoja, tačiau šiai sričiai neteikia daug prasmės. Administracijos atstovai pokalbiuose akcentuoja, kad tai turėtų būti prioritetinė kryptis, todėl ieško tinkamų įrankių pedagogų profesiniam tobulėjimui pamatuoti.
* Mokykla yra sukūrusi mokytojų veiklos savianalizės formą, papildomai organizuoja temines apklausas, naudodamasi įrankiu Apklausos.lt, tačiau mokymosi kultūros šios priemonės nesukuria. NŠA tyrimo duomenimis, teiginiui *„Mūsų mokykloje mokytojų bendrystė – tik gražus žodis, nes realiai kiekvienas dirba sau“* pritarė (40 proc.) ir nepritarė tiek pat (40 proc.) mokytojų, kiti 20 proc. mokytojų neturėjo nuomonės.
* Pokalbyje Metodinės tarybos nariai minėjo, kad kvalifikacijos tobulinimą planuoja atsižvelgdami į mokyklos kvalifikacijos kėlimo prioritetus ir individualų poreikį. Iš pokalbio su mokyklos bendruomene išorės vertintojai daro išvadą, kad mokyklos mokytojai nekelia sau aukštų veiklos lūkesčių, neieško paramos būdų, palaikančių motyvuotų mokytojų asmeninį meistriškumą, bei nepalaiko nuostatos, kad nuolatinis tobulėjimas yra neatsiejama mokytojo profesionalumo dalis.

Atkaklumas ir nuoseklumas vidutiniškas.Analizuojant 2020 m. metinės veiklos ataskaitos įvertinimą (apibendrintą metodinių grupių vertinimą) ir iš pokalbių su Metodine taryba matyti, kad bendruomenė gali pateikti sėkmingos veiklos pavyzdžių. Tačiau problema yra bendruomenės įsitraukimas, vidinė ir išorinė žmonių motyvacija. Kaip trūkumą, siekiant asmeninio meistriškumo, bendruomenė įvardija menką administracijos įsitraukimą į kasdienius klausimus, nepakankamą dėmesį, skatinimą ir vertinimą. * Iš pokalbių su bendruomene fiksuota, kad mokytojai neįsitraukia į mokymosi kartu ar mokymosi vieni iš kitų veiklas, mokykloje neskleidžiami gerosios patirties pavyzdžiai, bendruomenė jais nesididžiuoja, mokymosi kultūra nėra įprasta mokyklos praktika. Nuo šių mokslo metų organizuojama apskritojo stalo diskusija su mokytojais, dirbančiais tose pačiose klasėse. Mokytojų teigimu, toks diskusijos formatas suteikia papildomos informacijos mokiniams pažinti.
* Metodinės tarybos nariai abejoja savo, kaip naujoves mokykloje diegiančio asmens, vaidmeniu.
* Pokalbiuose su pagalbos specialistais paaiškėjo, kad mokykloje nesudarytos sąlygos mokymosi lyderystei. Pagalbos specialistai abejoja, ar gali mokyti kitus šioje mokykloje su tais pačiais mokiniais dirbančius mokytojus.

**Iš pokalbių su bendruomenės nariais, dokumentų analizės, išorinio vertinimo metu surinktų duomenų vertintojai daro išvadą, kad mokykloje nėra iki galo suvokta nuostata kurti besimokančią organizaciją per nuolatinį mokytojų profesinį tobulėjimą, asmeninio meistriškumo augimą, mokytojų ir mokinių lyderystę bei kiekvieno organizacijos nario įsitraukimą.** |
| ***Stiprieji vertinamos srities veiklos aspektai***  | Prasminga mokyklos tinklaveika, siekiant įtraukiojo ugdymo (1.6 – 3 lygis).**Mokykla tinkamai pasirenka socialinius partnerius „mokyklai visiems“ kurti. Bendradarbiavimas su vietos bendruomene, socialiniais partneriais sudaro galimybes plėtoti formalųjį švietimą, ugdo individualius mokinių gebėjimus, sudaro tinkamas sąlygas kiekvienam mokiniui įsitraukti į mokymąsi.** |
| ***Tobulintini vertinamos srities veiklos aspektai***  | Veiklos kryptingumas, kuriant įtraukiojo ugdymo politiką (1.1.2 – 2 lygis).Bendradarbiavimo kultūra, diegiant vertybines įtraukiojo ugdymo nuostatas (1.4.1 – 2 lygis).Mokytojų atkaklumas ir nuoseklumas, siekiant nuolatinio profesinio tobulėjimo (1.8.2 – 2 lygis). **Mokykloje nėra iki galo suvokta nuostata kurti besimokančią organizaciją per nuolatinį mokytojų profesinį tobulėjimą, asmeninio meistriškumo augimą, mokytojų ir mokinių lyderystę bei kiekvieno organizacijos nario įsitraukimą.**  |
| ***Vertinamos srities rekomendacijos*** | Apibendrinus surinktus duomenis, darytina išvada, kad mokykloje skirtingų poreikių ir gebėjimų mokiniams stengiamasi sudaryti tinkamas ugdymo(si) sąlygas, dažniausiai vadovaujamasi individualios įtraukties samprata, orientuojamasi į pagalbos tam tikroms grupėms organizavimą, individualiai, atskiriems mokiniams pagal jų poreikius pritaikant ugdymo turinį, metodus, ugdymo ir pagalbos priemones. Naujai besiformuojanti vadovų komanda telkia bendruomenę pokyčiams įtraukiojo ugdymo politikai įgyvendinti.Siekiant laikytis sampratos įtraukties visiems, mokyklai vertėtų:* planuoti, kaip kryptingai įgyvendinti įtraukųjį ugdymą visiems; veiklą analizuoti, vertinti ir ieškoti efektyviausių būdų įtraukčiai. Mokyklos vadovams derėtų sutelkti didesnį dėmesį į savivaldos veiklų aktyvinimą, įtraukiant į veiklą ir mokinius, mokyklos savivaldai turėtų rūpėti priimti sprendimus įstaigos perspektyvai stiprinti;
* planingai stebėti pamokas mokyklos vadovams ir mokytojams. Skatinti bendruomeniškumą, komandinį darbą. Susitarti visiems dėl pagarbos ir tolerancijos vertybių puoselėjimo, kad santykiai tarp mokytojų būtų grindžiami geranoriškumu vienas kitam ir kolegialia pagalba;
* skatinti mokytojų asmeninio meistriškumo augimą. Sudaryti sąlygas mokytojams mokytis vieniems iš kitų bei įvairiuose išoriniuose tinkluose;
* specialiosios ir lavinamosios klasių mokytojoms skleisti gerąją patirtį apie vadovavimą mokymuisi, įtraukiant kiekvieną mokinį į mokymosi procesą pagal jo gebėjimus ir galias.
 |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis | Ugdymo(si) planavimas vertinamas patenkinamai.  Ugdymo(si) tikslai vidutiniški.* Mokymosi uždavinys skelbtas (žodžiu) beveik visose 92 proc. stebėtose pamokose. Į konkretų išmokimo rezultatą tinkamai orientuotas uždavinys formuluotas tik 28 proc. pamokų. Didesnėje pamokų dalyje (44 proc.) uždavinys nesietas su vertinimo kriterijais, buvo nukreiptas į veiklas bei sąlygų toms veikloms vykdyti įvardijimą, vyravo veiksmą, o ne asmeninį rezultatą nusakantys žodžiai – „spręsti“, „rašyti“, „skaičiuoti“, „mokytis“, „susipažinti“, „aptarti“ ir pan.
* Ugdymo(si) tikslus, kaip stiprųjį pamokos aspektą, išorės vertintojai nurodė tik 12 proc. pamokų, iš jų 5-iose pamokose vertintojai fiksavo labai geras galimybes kiekvienam mokiniui siekti pažangos sau patogiu būdu. Tai stebėta 7e geografijos, 8d anglų k., 7d klasės valandėlėje, 3a pasaulio pažinimo, 6a informacinių technologijų pamokose.
* NŠA organizuotos apklausos duomenimis, 68,4 proc. 5–8 klasiųmokinių pritaria, kad *„kartu su mokytojais aptariame, ką turiu išmokti artimiausiu metu“*, tačiau nė vienoje stebėtoje pamokoje uždavinys neformuluotas kartu su mokiniais, todėl suasmeninto mokymosi planavimas neišryškėjo.
* NŠA apklausos duomenimis, 60,1 proc. mokytojų teigia, kad *„mano mokiniams sekasi analizuoti ir planuoti savo mokymąsi“*, tačiau tik pavienėse pamokose sudarytos sąlygos patiems mokiniams apsispręsti, kokio išmokimo rezultato jie sieks.

**Vertintojų surinkti ir apibendrinti duomenys leidžia teigti, kad ugdymo(si) tikslai iš dalies atitinka įvairių mokinių poreikius, daugeliu atvejų orientuoti į veiklas, menkai siejami su pamatuojamu rezultatu pamokoje.** Mokinių įvairovės pažinimas, galimų kliūčių numatymas, aplinkos be kliūčių modeliavimas vidutiniškas.* Mokykloje, vertinant ir kartu su mokiniu reflektuojant jo mokymosi veiklos rezultatus bei patiriamus sunkumus, bendradarbiaujama su tėvais, mokytojais, švietimo pagalbos specialistais, konsultuojamasi su Vilniaus PPT, NŠA Švietimo pagalbos departamentu. NŠA apklausos duomenimis, 80 proc. 5–8 kl. mokinių pritaria teiginiui „*Man lengviau mokytis, kai tam tikrose pamokose man padeda specialusis pedagogas“*. Tačiau sunkumų iškyla bendrosiose klasėse, nes trūksta mokytojo padėjėjų bei pagalbos mokiniui specialistų. Pokalbių metu tėvų atstovai, mokyklos administracija ir mokiniai teigė, kad aktuali problema mokykloje yra mokytojų ir mokytojų padėjėjų trūkumas. Stebėdami pamokas, vertintojai analizavo, kaip naudojamos įvairios mokymosi priemonės ir būdai, kuriuos mokinys gali pasirinkti, kaip kuriamos įvairios aplinkos, skirtos veikti individualiai ar grupėmis.
* Mokykloje mokinių įvairovės pažinimas išskirtas 22 proc. pamokų: pamokoje fiksuojama, kad mokytoja numatė galimas kliūtis ir padėjo jas įveikti mokiniams 1a tikybos, 6a informacinių technologijų pamokose, sudarytos galimybės pasirinkti norimo sudėtingumo užduotis stebėtos 6ac anglų kalbos, 1b fizinio ugdymo pamokoje, mokytoja modeliavo aplinką be kliūčių: 7d klasės valandėlėje, 7e geografijos, 8c dailės, 3a lietuvių kalbos, 1a dailės ir technologijų, 1b matematikos pamokose.
* NŠA atliktos apklausos duomenimis, planuodami suasmenintą mokymąsi, 78 proc. mokytojų, ruošdamiesi pamokai, parengia skirtingo lygio užduotis. Tačiau vertinimo savaitės metu tik 28 proc. pamokų fiksuotas ugdymo diferencijavimas.
* Bebarjerė mokymosi aplinka ar alternatyvus mokymas fiksuoti dalykų mokytojų pamokose dirbant su specialiųjų poreikių turinčiais mokiniais, pateiktos jų gebėjimus atitinkančios užduotys.

Pastoliavimas mokiniui ugdymo procese neblogas.* Pamokoje mokytojų taikomas ugdymo planavimo būdas, kurio metu numatyti tinkami edukaciniai sprendimai, stebėtas 16 proc. pamokų. Skirtingi metodai bei priemonės, padedančios mokiniams išvengti mokymosi kliūčių ir užtikrinančios mokymosi sėkmę, taikytos 1a kl. fizinio ugdymo, 8c kl. matematikos, 7d kl. istorijos, specialiojoje klasėje – socialinio ugdymo, 6ce kl. geografijos, 2c kl. lietuvių k. ir kt. pamokose.
* Pedagogo kompetencijomis grįsta optimali ir laiku teikiama parama mokiniui kaip *pastoliai* (nei per aukšta, nei per žema) stebėta specialiojoje ir lavinamojoje klasėse. Šiose pamokose mokytojai skyrė mažesnį užduočių kiekį ar daugiau laiko joms atlikti, stebėjo mokinių mokymąsi ir teikė paramą, kuri įgalino pačius mokinius siekti pažangos.
* Mokykla džiaugiasi patyrusi sėkmę, įsteigdama specialiąją ir lavinamąją klases, kur tinkamas ugdymo turinio pritaikymas / individualizavimas lėmė gerus ugdymo(si) rezultatus.
* Stebėtos pamokos, skirtos mokinių ugdymosi poreikiams tenkinti ir mokymosi pagalbai teikti mokykloje įvardytos kaip konsultacijos gabiesiems: 7–8 klasėse skirtos lietuvių, anglų, prancūzų, rusų kalbos mokymuisi, 5–6 klasėse – matematikos, fizikos, biologijos mokymuisi, geografijos, istorijos mokymuisi 6–7 klasėse. Tačiau NŠA duomenimis, iš mokinių atvirų atsakymų į klausimą*„Ką siūlytumėte mokykloje daryti kitaip, kad KIEKVIENAS vaikas patirtų sėkmę?“* matyti, kad silpniau besimokantys mokiniai norėtų turėti galimybę lankyti mokytojų konsultacijas.

Planavimo lankstumas ir nuoseklumas nesistemingas.* Iš pokalbių su mokytojais, dokumentų analizės (ugdymo plano, VGK dokumentų) nustatyta, kad planuodami ugdymą, klasės vadovai ir pagalbos specialistai specialiųjų poreikių turintiems mokiniams, grįžusiems iš užsienio mokiniams rengia individualius ugdymo ir pagalbos planus. Siekiama, kad planų įgyvendinimas užtikrintų visapusišką pagalbą mokiniui įveikiant mokymo(si) sunkumus. Sudarant individualų pagalbos planą, įtraukti tėvai (jie supažindinami), tačiau planų veiksmingumas analizuojamas retai.
* Metodinėje taryboje priimti susitarimai dėl ugdymo planavimo, tačiau neaptariamas priimtų susitarimų poveikis mokinių pažangai. Formalųjį ugdymą papildo konsultacijos gabiesiems, tačiau prasminga būtų organizuoti konsultacijas ir vidutinių bei silpnesnių gebėjimų mokinimas. Mokykloje pakanka neformaliojo vaikų švietimo užsiėmimų.
* Klasių tvarkaraščiai atitinka higienos reikalavimus, o pamokų organizavimas 90 min. optimizuoja mokinių mokymosi krūvius ir sudaro geresnes sąlygas siekti ugdymosi tikslų. 1–4 klasių mokiniai, specialiosios ir lavinamosios klasių mokiniai bei 5–8 klasių mokiniai mokosi pagal atskirą pamokų grafiką. Neformaliojo vaikų švietimo užsiėmimų laikas derinamas su pamokų tvarkaraščiu.
* Pokalbio su Metodinės tarybos nariais metu užfiksuota, kad mokykla rūpinasi būsimų mokinių perėjimu iš pradinės ugdymo pakopos į pagrindinio ugdymo pakopą, siekdama pažinti mokinius, telkti bendruomenę mokykla vykdo projektą „MAMA“. Mokyklos bendradarbiavimo su kitomis švietimo įstaigomis dėl sėkmingo 8-ų klasių mokinių perėjimo mokytis į aukštesnę ugdymo(si) pakopą atvejų neužfiksuota.
* Tinkamas planavimo lankstumas fiksuotas 18 proc. stebėtų pamokų. Vertintojai šiuo aspektu išskyrė pamokas, kuriose buvo sukurtos puikios galimybės kiekvienam mokiniui dalyvauti pamokoje, siekti asmeninio rezultato: 2b dailės ir technologijų, 5c matematikos, 6c anglų kalbos, 2b šokio, 6c choreografijos, 1b dailės ir technologijų, 2c matematikos, 4a matematikos pamokose.

Švietimo pagalbos specialistų ir mokytojo padėjėjų vaidmenys, planuojant ir įgyvendinat ugdymo procesą, vidutiniški.* Mokykloje dirba psichologas, 2 socialinės pedagogės, 1 logopedė, 1 specialioji pedagogė, 6 mokytojo padėjėjai. Švietimo pagalbos specialistai, mokytojo padėjėjai pasiskirstę atsakomybėmis. Visi bendruomenės nariai žino apie švietimo pagalbos specialistus ir suvokia jų atliekamas funkcijas. Siekiant asmeninės mokinio pažangos, bendru VGK sutarimu įvesti koordinatoriai, kurie padeda didelių specialiųjų ugdymosi poreikių turintiems mokiniams bei jų tėvams sąveikauti bendruomenėje. Švietimo pagalbos specialistų sukurta programa „Kamuolys“, skirta 1–8 ir spec. klasių mokiniams, kuria siekiama ugdyti problemų sprendimo ir bendravimo įgūdžius.
* Socialinės pedagogės ir psichologė organizuoja grupinius savipagalbos užsiėmimus 1–8 klasių mokiniams, specialiojoje ir lavinamojoje klasėse, specialiųjų ugdymosi poreikių bei elgesio ir emocijų sutrikimų turintiems mokiniams. Sprendžiant mokinių elgesio ar lankomumo problemas, teikiama psichologo ir socialinio pedagogo pagalba, mokykloje veikia Elgesio korekcijos komisija. Mokiniams, kurie be pateisinamų priežasčių praleidžia labai daug pamokų, sudaromi individualūs pagalbos planai, su jais dirba pagalbos mokiniui specialistai, glaudžiai bendradarbiaujama su tėvais ir išorės institucijomis.
* Iš pokalbių su pagalbos specialistais paaiškėjo, kad su mokiniais, kuriems teikiama pagalba pagal PPT rekomendacijas, užsiėmimai ir konsultacijos, pratybos vyksta specialistų kabinetuose. NŠA apklausos duomenimis, 80 proc. mokytojų teigia, kad *„mūsų mokykloje specialusis pedagogas pagalbą mokiniams dažniausiai teikia savo kabinete“.* Tai išryškina priešingą įtraukiajam ugdymui nuostatą.
* Pokalbyje mokiniai patvirtino, kad klasių vadovai laiku sprendžia iškilusias problemas, džiaugėsi, kad dalis mokytojų tolerantiški, o mokinių tarpusavio santykiai yra geri. Mokiniai teigia, kad pagalbos kreipiasi į klasių vadovus, kai kuriuos mokytojus dalykininkus, nes jie išklauso ir su jais galima pasikalbėti.
* Psichologė mokiniams, tėvams, mokytojams padeda spręsti iškilusias problemas, teikia konsultacijas, vykdo pirmokų, penktokų adaptacijos, klasių mikroklimato tyrimus, padeda koreguoti mokinių elgesį.
* Mokytojams, švietimo pagalbos specialistams ir mokytojo padėjėjams dar trūksta komandinio darbo gebėjimų drauge kurti sąlygas visiems mokiniams sėkmingai dalyvauti bendrame ugdymo(si) procese. Tačiau pagalbos specialistai dalyvauja rengdami programas, aptaria su mokytojais, kaip bus šalinamos netinkamo elgesio priežastys, įveikiami mokymosi barjerai. Periodiškai vyksta pagalbos specialistų darbas su specialiųjų ugdymosi poreikių turinčiais mokiniais pasitelkiant sensorinę įrangą.

Pagalba mokiniui ir šeimai neišskirtinė.* Mokykloje tariamasi dėl paramos ar pagalbos teikimo mokiniams ir šeimoms tvarkos, tačiau daliai mokytojų ir tėvų trūksta sistemingumo ir kolegialumo. El. dienyne fiksuojami mokytojų komentarai, pastabos, pagyrimai, susiję su mokinių pažangumu, įsitraukimu į ugdymosi procesą. Remiantis NŠA tyrimo duomenimis, 92,7 proc. pedagogų pažymi, kad *„planuodami pamoką numato, kaip įtraukti kiekvieną mokinį“*, o 7,6 proc. 2–4 kl. tėvų teigia, kad *„mokykla nesiekia padėti kiekvienam mokymosi ar elgesio sunkumų turinčiam vaikui“*.
* Pokalbiuose fiksuota, kad mokykloje trūksta bendradarbiavimo su tėvais, dažnai kyla konfliktų, kuriuos sprendžia administracijos atstovai.
* Teikdama pagalbą, mokykla naudojasi vidiniais ir išoriniais resursais, bendradarbiauja su įvairiais partneriais. Pokalbiuose su pagalbos specialistais ir VGK nariais išaiškėjo, kad bendradarbiavimas ir partnerystė dėl kiekvieno mokinio pažangos yra prasminga.
* Mokiniai sulaukia specialiosios pedagoginės bei specialiosios pagalbos. Iš pokalbių su mokytojais darytina išvadą, kad specialioji pedagogė turėtų labiau reaguoti į mokytojų pagalbos prašymus dėl specialiosios pedagoginės ir specialiosios pagalbos teikimo bei spręsti konkrečiu metu susidariusią situaciją. VGK aptaria kiekvieno specialiųjų ugdymosi poreikių turinčio mokinio pažangos pasiekimus, sudaro individualius pagalbos mokiniui planus. Įgyvendinant nuotolinį ugdymą, pagalbos mokiniui specialistai teikia individualias ir grupines konsultacijas mokiniams.
* Dėl pagalbos mokiniui specialistų trūkumo pasitaiko situacijų, kai pagalba teikiama tik pagal mokyklos galimybes, o ne pagal poreikį. Mokytojams informacija apie pagalbos mokiniui poreikį yra prieinama ir yra užtikrinamas mokinio asmens duomenų ir asmeninės informacijos konfidencialumas, tačiau nėra sukurta veiksminga sistema, kaip greitai ir suprantamai padėti mokytojui susipažinti su šia informacija, kad ji būtų veiksmingai panaudojama planuojant ugdymąsi.

**Iš stebėtų pamokų, dokumentų analizės, pokalbių su bendruomenės nariais, veiklos procesų stebėjimo vertintojai daro išvadą, kad planuodami ugdymą(si) dalis mokyklos mokytojų sėkmingai realizuoja pastoliavimo mokantis galimybes, stengiasi sudaryti sąlygas kiekvienam mokiniui patirti mokymosi sėkmę, ieško būdų, kaip motyvuoti veiklai skirtingų gebėjimų, galimybių mokinius.** |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys vidutiniškos.Motyvuojantis *visų* *mokinių* įtraukimas į mokymosi procesą neišskirtinis.* Mokytojų gebėjimas įtraukti mokinius į mokymosi procesą kaip stiprusis aspektas vertintas 76 proc. pamokų. 26 proc. pamokų fiksuota, kad „į užduočių atlikimą įsitraukę visi mokiniai“, „į mokymosi procesą įsitraukę visi mokiniai“, „modeliuojama aplinka be kliūčių“, 7ae kl. anglų k. pamokoje visiems mokiniams sudarytos sąlygos įsivertinti naudojantis „Kahoot“ programėle.

Sąlygų supratimui ir giliam mokymuisi sudarymas.  * Iš stebėtų pamokų tik dalyje (8 proc.) pamokų sudarytos sąlygos visiems ir kiekvienam mokiniui visiškai suprasti naują mokymosi medžiagą. Šiuo aspektu išsiskyrė 2b klasės dailės ir technologijų bei šokio, 3a – matematikos pamokos ir kt. Medžiagos pateikimas skirtingais būdais (kalba, vaizdu, praktiškai veikiant ir kt.) fiksuotas 24 proc. pamokų. IKT, priemonių naudojimo tikslingumas pamokose fiksuotas 12 proc. pamokų.
* Vadovavimas mokymuisi ir mokinių mokymosi patirtys, kai mokiniai įtraukiami į mokymosi procesą, sudaromos sąlygos giliam supratimui ir mokymuisi, strategiškai taikomas ir įvairiais būdais demonstruojamas žinojimas, gerai ir labai gerai organizuotas 20 proc. pamokų: 2b matematikos, 3a pasaulio pažinimo, 5c matematikos, 6d ir 6c šokio, specialiosios klasės gamtos mokslų, 7ae anglų kalbos, 7d geografijos pamokose.

**Vertintojai pastebi, kad mokykla, sudarydama sąlygas supratimui ir giliam mokymuisi, iš dalies vadovaujasi įtraukties principais. Pamokos planuojamos ir vedamos, iš dalies atsižvelgiant į besimokančiųjų įvairovę.**Sąlygų sudarymas strategiškai taikyti ir įvairiais būdais pademonstruoti žinojimą.* Sąlygų sudarymas strategiškai taikyti žinias ir įvairiais būdais pademonstruoti žinojimą kaip stiprusis pamokos aspektas fiksuotas 10 procentų pamokų. Šiuo aspektu vertintojai išskyrė pamokas specialiojoje ir lavinamojoje klasėse, taip pat 5c matematikos, 6d rusų kalbos, 7ae anglų kalbos pamokose, kuriose dauguma mokinių gebėjo pasinaudoti sudarytomis sąlygomis įvairiais būdais demonstruoti išmokimą. Jose mokytojai nuolat tikrinosi, ar mokiniai supranta, sudarė sąlygas mokiniams taikyti turimas žinias – taip buvo kuriamas aktyvus mokymosi procesas. Svarbu pažymėti, kad kitose stebėtose pamokose sudarytos labai panašios sąlygos visiems ir kiekvienam mokiniui pritaikyti turimas žinias kuriant, ieškant problemų sprendimo būdų. Tačiau dažniausiai pamokoje taikomas vienas būdas (atsakymas žodžiu, raštu) visiems mokiniams.
* Sudarydami sąlygas mokiniams rinktis alternatyvius būdus žinojimui atskleisti daugumoje stebėtų pamokų mokytojai neišnaudojo galimybių motyvuoti skirtingų gebėjimų bei galimybių mokinius, nesudarė prielaidų kiekvienam patirti mokymosi sėkmę, nes dažniausiai visi mokiniai mokėsi tais pačiais metodais, naudojosi vienodomis priemonėmis ir visiems buvo skirtos vienodos užduotys. Tai patvirtina ir NŠA apklausos duomenys – tik 19,3 proc. 5–8 klasių mokinių pritaria teiginiui *„Mokytojai man dažnai leidžia pasirinkti, kokias užduotis atlikti“.*

Įtraukios kultūros kūrimas tinkamas, ir tai yra stiprusis mokyklos veiklos aspektas: * Įtraukios kultūros kūrimas kaip stiprusis pamokos aspektas išskirtas daugumoje 86 proc. stebėtų pamokų. Stebėti labai geri tarpusavio santykiai pamokose, kai pozityvus mokytojos elgesys skatina pasitikėjimą ir kiekvieno mokinio įsitraukimą, tarpusavio santykiai grindžiami pozityvaus elgesio skatinimu. Tą patvirtina mokytojų NŠA apklausos duomenys – 92 proc. pritaria teiginiui *„Mūsų mokykloje drausmės palaikymo politika daugiau remiasi pozityvaus elgesio skatinimu nei bausmėmis“.*
* Išorinio vertinimo savaitę dauguma mokinių laikėsi sutartų taisyklių, pertraukų metu koridoriuose, valgykloje, mokyklos kieme nefiksuotas nė vienas netinkamo, destruktyvaus mokinių elgesio pavyzdys.
* 34 proc. pamokų pageidaujamas mokinių elgesys buvo sutelktas į jiems prasmingą veiklą bei mokymąsi, stebėta mokinių lyderystė mokymuisi ir savivaldis mokymasis.
* Aukščiausiai mokymosi patirtys vertintos šiuolaikinės mokymosi paradigmos pamokose (vertinimo vidurkis – 3,2), žemiausiai – tradicinės paradigmos pamokose (vertinimo vidurkis – 2,2). Mokinių mokymosi patirtys geriausiai įvertintos dorinio ugdymo, lietuvių kalbos, matematikos, informacinių technologijų, socialinio ugdymo, fizinio ugdymo pamokose ir stebėtos 1, 2, 5, 6, 7, 8 klasėse.

**Iš stebėtų pamokų bei dokumentų analizės, pokalbių su bendruomenės nariais, ugdymo įstaigos veiklos procesų stebėjimo vertintojai daro išvadą, kad, pripažindama ir gerbdama mokinių įvairovę, mokykla kuria ir palaiko įtraukiojo ugdymo kultūrą.**  |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai patenkinami.  Pasiekimų vertinimas, atsižvelgiant į mokinių įvairovę, yra vidutiniškas.* Mokykloje aptartas, koreguotas ir patvirtintas *Mokinio pažangos ir pasiekimų vertinimo tvarkos aprašas*. Apraše numatyti vertinimo tikslai ir uždaviniai, vertinimo principai ir nuostatos, bendri susitarimai dėl vertinimo procedūrų, mokinių išmokimo ir rezultato įsivertinimo pamokose, tačiau tik dalis mokytojų pamokoje sistemingai taiko formuojamąjį vertinimą, organizuoja refleksijas, naudoja įvairias priemones bei taiko būdus, skatinančius mokinius apmąstyti mokymosi tikslą, pasiektą rezultatą. Todėl mokiniams sunku pateikti savo mokymosi sėkmių įrodymus, labiau pasitikėti savimi ir mažiau baimintis klaidų, prisiimti daugiau atsakomybės už savo mokymąsi bei lengviau jį valdyti. NŠA tyrimo duomenimis, 5–8 kl. mokiniai teigia, jog mokytojai ne visada pasako, kaip bus vertinamos užduotys.
* Išanalizavus stebėtų pamokų protokolus, pasiekimų vertinimas, atsižvelgiant į mokinių įvairovę, kaip stiprusis pamokos aspektas fiksuotas 24 proc. pamokų, iš jų 22 proc. pamokų fiksuotas veiksmingas pasiekimų vertinimas: 1a tikybos, 2a lietuvių kalbos, 6c anglų kalbos, 1b fizinio ugdymo, 7d istorijos, 7c geografijos, 8c dailės, 3a lietuvių kalbos, 1b dailės ir technologijų, 1a matematikos pamokose buvo aiškūs, su mokiniais aptarti kriterijai, vertinimo, įsivertinimo būdai ir formos, pamokose tinkamai panaudotas formuojamasis ir kaupiamasis vertinimas, kuris stiprino mokinių mokymosi motyvaciją, pasitikėjimą savo jėgomis. Taikyta refleksija leido mokiniams įvardyti, ką išmoko, mokiniai vertino draugų atsakymus, buvo sudarytos sąlygos pasitikrinti su draugais.
* Stebėdami pamokas vertintojai fiksavo, kad 9-iose (18 proc.) pamokose nesusitarta dėl pažangos ir pasiekimų įvertinimo, numatyti nepakankamai aiškūs kriterijai ir laukiamas rezultatas, formuojamasis vertinimas taikytas nesistemingai, vertinimo procese aktyvus buvo tik pats mokytojas.
* Vadovaudamiesi Individualios pažangos stebėjimo, analizavimo, fiksavimo tvarkos aprašu, mokiniai periodiškai pildo įsivertinimo lenteles ir asmeninės pažangos knygeles „TAPK“. Knygelėse fiksuojami įrašai: tėvų ir mokinių refleksijos apie asmeninę pažangą mėnesiui, pusmečiui pasibaigus, išskiriami 3–5 sėkmės pavyzdžiai ir 2–3 dalykai, kurie nesisekė. Tačiau iš pokalbių su VGK, pavaduotoja ugdymui, Metodine taryba, dokumentų analizės paaiškėja, kad pedagogų pasirengimas, įsitraukimas bei motyvacija kurti vertingas mokymosi patirtis kiekvienam mokiniui yra nevienoda, todėl stebimi ugdymo(si) netolygumai toje pačioje mokykloje ir klasėse.

Pažangą skatinantis grįžtamasis ryšys vidutiniškas, ir tai yra stiprusis veiklos aspektas.* Mokytojai ir švietimo pagalbos specialistai stengiasi užtikrinti, kad mokiniams ir jų tėvams informacija apie mokymąsi būtų teikiama reguliariai, būtų informatyvi, asmeniška ir skatinanti kiekvieną mokinį siekti asmeninės pažangos. Tai patvirtina mokinių ir tėvų NŠA apklausos duomenys: 60,3 proc. mokinių pritaria teiginiui *„Mokytojo pateikti atliktų užduočių komentarai man visada aiškūs ir suprantami“,* 65 proc. tėvų pritaria teiginiui *„Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“*.
* 62 proc. pamokų fiksuota, kad buvo sudarytos galimybės teikti veiksmingą grįžtamąjį ryšį: 6c lietuvių kalbos, 2b dailės ir technologijų, 6a informacinių technologijų, 2a lietuvių kalbos, 5b anglų kalbos, 1a fizinio ugdymo, 8b lietuvių kalbos, 7ae anglų kalbos, 6ce prancūzų kalbos, 6a muzikos, 8c dailės, 4a matematikos pamokose mokiniams sudarytos sąlygos dažnai pasitikrinti atliktas užduotis, paaiškinamos klaidos, stebimas mokinių išmokimas, reflektuojamas mokymasis; naudotas grįžtamasis ryšys padeda siekti pažangos, augina mokinių tikėjimą savo galiomis, grįžtama, jei nors vienas mokinys nesuprato; kaupiamojo vertinimo formos aktyvina ir įtraukia kiekvieną mokinį, nuolat teikiama informacija mokiniams apie išmokimą, skatinamas įsivertinimas.
* Mokykloje siekiama abipusio grįžtamojo ryšio, padedančio mokytojams ir švietimo pagalbos specialistams pasirinkti tinkamas mokymo strategijas. Beveik visose stebėtose pamokose, kuriose dirbo mokytojo padėjėjos (3b, 1a, specialiojoje ir lavinamojoje klasėse), vertintojai išskyrė jų pagalbą kaip tinkamą – leista patiems mokiniams atlikti užduotis, patarta, kaip jas geriau atlikti.
* Paveikus formuojamasis vertinimas, kai mokytojų teikta vertinimo informacija mokiniams buvo informatyvi, asmeniška ir skatinusi kiekvieną mokinį siekti asmeninės pažangos, plačiai taikomas mokyklos 1–2 klasėse, 5–6 ir 8-ose klasėse, fiksuotas užsienio kalbų, matematikos, informacinių technologijų, socialinio ugdymo ir fizinio ugdymo bei šokio pamokose.

Rezultatai (pasiekimai ir pažanga) vidutiniški.* Mokykloje vykdoma individualios pažangos stebėsena. Pokalbyje mokiniai minėjo, kad dauguma jų pildo asmeninės pažangos stebėjimo aplankus, įvardija mokymosi tikslus, pasiekimus, rezultatus ir kompetencijas. Individualios pažangos pasiekimai aptariami klasės valandėlių metu. Individuali pažanga su mokiniais aptariama po signalinio pusmečio ir po pusmečio. Mokinių teigimu, įsivertinimo lapai jiems yra naudingi, nes padeda mokytis iš klaidų.
* Mokykla džiaugiasi, kad 2019–2020 m. m. pastebimai pagerėjo mokinių mokymosi kokybė, t. y. nuo 66 proc. iki 76 proc. padaugėjo mokinių, kurie mokėsi pagrindiniu lygiu. Padidėjo mokinių 5–8 klasėse, kurie mokėsi aukštesniuoju lygiu (nuo 53 iki 69) skaičius, taip pat 5–8 klasėse neliko mokinių, kurie mokslo metus baigė nepatenkinamu lygiu.
* Išanalizavus NMPP rezultatus, matyti, kad pasiekimai geresni: 8-tų klasių matematikos rezultatai aukštesni už miesto (0,5 taško) bei šalies (3,9 taško) vidurkius, skaitymo – aukštesni už miesto (3,1 taško) bei šalies (3,3 taško) vidurkius. 4-tų klasių NMPP rezultatai geresni: matematikos rezultatai 4,3 taško aukštesni už šalies, ir 2,3 taško aukštesni už miesto vidurkį, skaitymo vidurkis 0,7 taško aukštesnis už šalies.
* Mokinių pasiekimus ir pažangą stebi ir direktoriaus pavaduotojos ugdymui. Metų pabaigoje rengiama kelerių metų lyginamoji analizė, kurios duomenys ir išvados pristatomos Mokytojų taryboje, tačiau priimtų sprendimų poveikio analizė neatliekama.
* Administracijos teigimu, su mokiniais, turinčiais nepatenkinamų pusmečio įvertinimų, vykdomi trišaliai pokalbiai, kuriuose dalyvauja ir mokinių tėvai, aptariamos ugdymosi problemos, tariamasi dėl sunkumų šalinimo bei pagalbos teikimo. Pokalbyje VGK nariai minėjo, kad individualių pagalbos planų poveikis mokinio pažangai neanalizuojamas.
* Vertinimo ugdant ir rezultatų vertinimas grindžiamas apibendrintais 50-ties stebėtų pamokų duomenimis. Pasiekimų vertinimas, atsižvelgiant į mokinių įvairovę, pažangą skatinantis grįžtamasis ryšys bei mokinių pasiekimai ir pažanga pamokose labai gerai ir gerai organizuoti 20 proc. pamokų. Vertinimo ugdant vidurkis – 2,59.

38 proc. pamokų pasiekimai ir pažanga buvo tobulintini, pabrėžiant, kad taikytas formalus apibendrinimas, pažanga nepamatuota arba pamatuota tik iš dalies, tik dalis mokinių gebėjo pamatuoti pažangą. Tokios pamokos nedarė poveikio mokiniui išmokti.   **Iš stebėtų pamokų bei dokumentų analizės, pokalbių su bendruomenės nariais, mokyklos veiklos procesų stebėjimo vertintojai daro išvadą, kad vertinimas ugdant mokykloje suprantamas kaip neatsiejama mokymosi dalis, auginanti mokinio tikėjimą savo galiomis, tačiau vertinimo procese vis dar labiau aktyvūs mokytojai. Tai neskatina ir nestiprina dalies mokinių atsakomybės už jų mokymosi rezultatus.** |
| ***Stiprieji vertinamos srities veiklos aspektai***  | Švietimo pagalbos specialistų ir mokytojo padėjėjų veikla, planuojant ir įgyvendinant ugdymo procesą (2.1.5 – 2 lygis).Motyvuojantis visų mokinių įsitraukimas į mokymosi procesą (2.2.1 – 2 lygis).Įtraukios kultūros kūrimas (2.2.4 – 3 lygis). Pažangą skatinantis grįžtamasis ryšys (2.3.2 – 3 lygis).62 proc. pamokų fiksuota, kad buvo sudarytos galimybės teikti veiksmingą grįžtamąjį ryšį. Mokykloje siekiama abipusio grįžtamojo ryšio, padedančio mokytojams ir švietimo pagalbos specialistams pasirinkti tinkamas mokymo strategijas. Beveik visose stebėtose pamokose, kuriose dirbo mokytojo padėjėjos, vertintojai išskyrė jų pagalbą kaip tinkamą – leista patiems mokiniams atlikti užduotis, patarta, kaip jas geriau atlikti.  Paveikus formuojamasis vertinimas, kai mokytojų teikta vertinimo informacija mokiniams buvo informatyvi, asmeniška ir skatinusi kiekvieną mokinį siekti asmeninės pažangos. |
| ***Tobulintini vertinamos srities veiklos aspektai***  | Pamokoje taikyti ugdymo planavimo būdai, numatant tinkamus edukacinius sprendimus, padedančius kiekvienam mokiniui įsitraukti, stebėti 16 proc. pamokų. Tai patvirtina ir NŠA apklausos duomenys – tik 19,3 proc. 5–8 klasių mokinių pritaria teiginiui *„Mokytojai man dažnai leidžia pasirinkti, kokias užduotis atlikti“.* |
| ***Vertinamos srities rekomendacijos*** | Apibendrinus surinktus duomenis, darytina išvada, kad mokykla nepakankamai pripažįsta mokinių skirtybes, švietimo pagalbos specialistai ir mokytojo padėjėjai kuria sąlygas mokiniams sėkmingiau dalyvauti ugdymo procese, lavina emocinius ir socialinius įgūdžius. Vertintojai rekomenduoja, siekiant motyvuojančio visų mokinių įtraukimo į mokymosi procesą ir gerinant visų mokinių pasiekimus ir pažangą:* daugiau dėmesio skirti mokiniams, turintiems mokymosi sunkumų bei gabiesiems, planuojant ugdymo turinį, suasmeninant mokymosi metodus, kelti mokymosi motyvaciją, pasirenkant įvairesnius vertinimo metodus;
* planuojant pamoką, numatyti, su kokiais barjerais gali susidurti klasės mokiniai, kelti lanksčius, kiekvienam prieinamus mokymosi uždavinius, pasiūlyti skirtingų metodų ir priemonių, kurios leistų kiekvienam mokiniui pasirinkti sau tinkamiausią mokymosi būdą bendrame mokymosi kontekste, skatintų aktyviai įsitraukti, naudotis įvairiais mokymosi šaltiniais;
* mokytojams įgytas žinias ir kompetencijas labiau pritaikyti pamokose. Savo įgytą gerąją patirtį perteikti kolegoms. Planuojant pamokas, atsižvelgti į mokinių įvairovę, sudaryti galimybes optimaliai ugdytis pagal savo gebėjimus ir galias, numatyti ir pašalinti galimus trukdžius bei leisti įvairiais būdais pademonstruoti žinojimą;
* mokytojams pamokoje dažniau taikyti mokymąsi aktyvinančius metodus, organizuoti probleminį, patirtinį mokymąsi eksperimentuojant, tiriant, atrandant.

Sudaryti sąlygas mokiniams rinktis alternatyvius būdus žinojimui atskleisti, išnaudoti galimybes motyvuoti skirtingų gebėjimų ir galimybių mokinius, sudarant prielaidas kiekvienam mokiniui patirti mokymosi sėkmę, nes dažniausiai visi mokiniai mokėsi tais pačiais metodais, naudojosi vienodomis priemonėmis ir visiems buvo skirtos vienodos užduotys. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

1. Mokyklos mokytojams ir pagalbos specialistams:
	1. drąsiai ir tikslingai naudotis visomis mokykloje esančiomis informacinių technologijų priemonėmis (išmaniosiomis lentomis, vaizdo bei garso priemonėmis, kompiuteriais ir pan.), tai padėtų visiems mokiniams aktyviau įsitraukti į ugdymosi procesą;
	2. planuoti ugdymo procesą, siekiant kiekvieno mokinio ugdymosi pažangos, numatyti patyriminio ugdymo pamokas ne klasėje: išnaudoti mokyklos, Vilniaus miesto bei šalies erdves. Siekti, kad ugdymasis būtų kontekstualus, aktualus, ugdantis įvairias šiuolaikiniam gyvenimui būtinas kompetencijas, susietas su gyvenimo patirtimi, rengiantis spręsti realias pasaulio problemas, naudotis šaltinių ir informacinių technologijų įvairove;
	3. planuojant pamoką remtis mokinių pažinimo įvairove ir susitarimais dėl geros pamokos bruožų. Taikyti ugdymo proceso universalumo principus: turinio prieinamumo, visų mokinių įsitraukimo į ugdymosi procesą (skirtingi metodai, aplinkos, priemonės), pasirinkimo galimybių sukūrimo.
2. Mokyklos vadovams rekomenduojama:

2.1. inicijuoti įtraukiojo ugdymo visiems sampratos diegimą mokykloje. Susiplanuoti aiškius, visos bendruomenės susitartus sampratos diegimo etapus;

2.2. organizuoti kvalifikacijos tobulinimo veiklas:

* informacinių technologijų taikymo tematika, kad ugdymas(is) ir mokymas(is) taptų įdomus (provokuojantis, įtraukiantis, kuriantis iššūkius, asmeniškai prasmingas, įkvepiantis), auginantis (atitinkantis asmens poreikius, stimuliuojantis, pakankamai gilus ir sudėtingas), interaktyvus (pagrįstas sąveikomis, dialogiškas, tinklinis, globalus);
* ugdymo(si) planavimo tematika, kuris padėtų kurti įtraukios pamokos, jos įgyvendinimo, savivaldžio mokymosi stiprinimo pagrindus;

2.3. siekti geresnės ugdymo(si) kokybės: kryptingai vykdyti tiriamuosius kiekvieno mokinio poreikių ir jų tenkinimo darbus, sistemingai stebėti ir su mokytojais reflektuoti pedagoginės veiklos kokybę, analizuoti duomenis ir su visomis suinteresuotomis grupėmis planuoti ugdymosi procesą, priimti veiklą tobulinančius sprendimus bei stebėti jų įgyvendinimo veiksmingumą;

2.4. inicijuoti aktyvią mokinių savivaldos veiklą, pasitikėti mokiniais, suteikiant jiems sprendimų teisę (pagal jų galimybes);

2.5. kurti tolerancija ir pasitikėjimu grįstus tarpusavio santykius.

3. Mokyklos savininkui:

3.1. skirti lėšų vidinei mokyklos renovacijai. Įstaiga galėtų greičiau sutvarkyti ir renovuoti erdves, tai pagerintų edukacinių ir kitų erdvių estetiškumą, jaukumą ir ergonomiškumą, sudarytų sąlygas priimti mokinius, kurie turi judėjimo, regos, klausos negalią bei geresnes sąlygas mokytis (IKT kabinetas; gamtos ir technologijų mokslų laboratorija eksperimentams ir tyrimams).

Vadovaujančioji vertintoja Daiva Vilkė

Vertinimo skyriaus vedėja Snieguolė Vaičekauskienė